শনিবার উগান্ডার স্থানীয় সময় বিকেল চারটেয় সাও তোমের সামনে খালিদ আউচোর দেশ। মঙ্গলবার আবার উগান্ডান ক্রেনের সামনে মালাউই। তার আগে এবেলা.ইন-কে উগান্ডার জাতীয় দলের ফরাসি কোচ সেবাস্তিয়ান ডিস্যাব্রে বললেন, ‘‘দেশের বাইরে যারা খেলে, তাদেরকে দেখে নেওয়ার সুযোগ আমার সামনে। সেই কারণে এই দুটো প্রীতি ম্যাচে অনেককে ডেকেছিলাম। খালিদ আউচো আসতে পারবে না, কী আর করা যাবে। অন্যদের দেখে নেব। ঘরের মাঠে খেলার একটা সুবিধাও রয়েছে। সবাই চেনা পরিবেশে খেলতে পারবে। তার উপরে দেশের মানুষের সমর্থনও পাবে ফুটবলাররা।’’ এই দুটো প্রীতি ম্যাচে ফুটবলারদের দেখে নিয়েই আফ্রিকান নেশনস কাপের যোগ্যতা অর্জনকারী পর্বের দল বাছতে বসবেন সেবাস্তিয়ান। সেপ্টেম্বরে উগান্ডার সামনে তানজানিয়া ও লিসোথো। ২০১৯-এ ক্যামেরুনে বসছে আফ্রিকান নেশনস কাপের আসর।